L'Ajuntament de Llíria i la Federació d'Handbol CV organitzen la jornada ‘Handbol al Carrer’
11 de Noviembre de 2021

La ciutat de Llíria s'ha sumat a la iniciativa ‘Handbol al Carrer’, organitzada per la Federació d'Handbol de la Comunitat Valenciana (FBCV) amb la col•laboració activa de la Fundació Trinidad Alfonso. Este projecte s'emmarca dins del calendari d'activitats programat per a donar a conéixer el Mundial d'Handbol Femení 2021, que se celebrarà de l'1 al 19 de desembre a Espanya i que tindrà a Llíria com una de les seues seus.

L'acte de presentació d'esta iniciativa ha comptat amb la presència de l'alcalde de Llíria, Joanma Miguel, el regidor d'Esports Paco Gorrea, el director de Projectes de la FBCV Miguel Soria, i el coordinador del Club Handbol Llíria, Josep Campos.

La tercera parada del circuit ‘Handbol al Carrer’ de la FBCV, amb el suport de l'Ajuntament i Club l'Handbol Llíria, se celebrarà este diumenge 14 de desembre de 10.00 a 14.00 hores en el pàrquing de “La Cultural” de la localitat edetana.

L'alcalde Joanma Miguel ha felicitat la Federació per esta iniciativa en “l'avantsala de la gran cita esportiva del Mundial Femení, que ens permetrà anar calfant motors de cara a la competició, amb una divertida jornada lúdica d'activitat esportiva i bon ambient, pensada tant per als més xicotets com per als majors, amb jocs, regals i moltes sorpreses”.

Per part seua, el responsable de l'Àrea d'Esports, Paco Gorrea, ha indicat que “estos esdeveniments ens permeten continuar promocionant el Mundial d'Handbol Femení”. Gorrea, a més, ha volgut agrair “la implicació màxima del Club Handbol Llíria per a ajudar a desenvolupar projectes d'estes característiques, que permeten a tota la ciutadania edetana sumar-se a la gran festa de l'handbol”.

Igualment, Miguel Soria, responsable de projectes de la Federació d'Handbol de la Comunitat Valenciana, va destacar “la col•laboració entre entitats” per a poder desenvolupar el circuit ‘Handbol al Carrer’ que “podrá recòrrer el territori valencià de nord a sud” fins al mes de desembre, quan “tindrem el privilegi d'acollir tres seus del Campionat del Món Femení”.

Les persones interessades a participar en esta activitat poden inscriure's a través del següent enllaç.